A századot 1914-ben, a világháború kitörése előtt alapították. Október 13-án tartalékba helyezték és Sankt Veit an der Glan tábori repülőterére irányították további képzésre. A frontszolgálatot Olaszország hadba lépése után kezdte el, Aisovizzából indult bevetéseire. 1916. február 14-én a század négy gépet küldött a Milánó elleni első távolsági bombatámadás kötelékébe. 1917 júliusában átszervezték a légierőt és a század hadosztály-felderítői ("Divisions-Kompanie", Flik 16D) feladatot kapott. 1917. október 24-én a századot áthelyezték a 10. Isonzó-hadsereg Conrad-hadseregcsoportjához és részt vett a 12. isonzói csatában. Ekkor bázisa Villachban volt. 1918 szeptemberében hadtesthez rendelt alegységgé ("Korps-Kompanie", Flik 16K) minősítették. Október 15-én a Belluno-hadseregcsoport alárendeltségébe került és Feltrébe vezényelték át.